
Propunerii legislative pentru modificarea Legii nr.33/2007 privind organizarea şi desfăşurarea alegerilor pentru Parlamentul European

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, precum şi în acord cu art.75 alin.(1) din Constituţia României republicată, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă pentru modificarea Legii nr.33/2007 privind organizarea şi desfăşurarea alegerilor pentru Parlamentul European, trimisă cu adresa nr. Plx. 590/2014 din 15 decembrie 2014 şi înregistrată în cadrul comisiei sub nr. 4c-11/1266 din 16 decembrie 2014.

Camera Deputaţilor este Cameră decizională, în temeiul dispoziţiilor art.75 alin. (1) din Constituţia României, republicată, şi ale art. 92 alin. (9) din Regulamentul Camerei Deputaţilor, republicat, cu modificările şi completările ulterioare.

Senatul, în calitate de primă Cameră sesizată, a respins propunerea legislativă în şedinţa din data de 9 decembrie 2014.   

Propunerea are ca obiect de reglementare modificarea Legii nr.33/2007 privind organizarea şi desfăşurarea alegerilor pentru Parlamentul European, cu modificările şi completările ulterioare, în sensul reducerii numărului de semnături necesare susţinerii unei candidaturi independente de la 100.000 la 5000 de susţinători.
Consiliul legislativ a avizat favorabil proiectul prezentului act normativ, cu observaţii şi propuneri, prin avizul cu nr. 526/8.05.2014. 

În conformitate cu dispoziţiile art.111 alin. (1) din Constituţia României, Guvernul, prin documentul cu nr. 1407/DPSG/17.07.2014, a transmis Parlamentului Punctul de vedere prin care nu susţine adoptarea acestei propuneri legislative.

Comisia pentru drepturile omului, culte şi problemele minorităţilor naţionale a transmis Comisiei juridice, de disciplină şi imunităţi avizul favorabil, acordat în şedinţa din data de 5 februarie 2015 (nr.4c-5/704/5 februarie 2015).
În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice, de disciplină şi imunităţi au examinat proiectul de lege şi avizele accesorii, în şedinţa din data de 10.03.2015. La lucrări, membrii Comisiei juridice, de disciplină şi imunităţi au fost prezenţi conform listei de prezenţă.
În urma dezbaterilor, membrii Comisiei juridice, de disciplină şi imunităţi au hotărât, în unanimitate, să propună plenului Camerei Deputaţilor, un raport de respingere a propunerii legislative pentru modificarea Legii nr.33/2007 privind organizarea şi desfăşurarea alegerilor pentru Parlamentul European. 

Reducerea numărului de semnături necesare pentru susţinerea unui candidat (modificarea art. 17 alin. (1) din Legea nr. 33/2007) este nerecomandabilă în condiţiile în care reglementările actuale nu oferă suficiente garanţii referitoare la autenticitatea semnăturilor de susţinere. 
În raport cu obiectul şi conţinutul reglementării, proiectul de lege face parte din categoria legilor organice, fiind incidente prevederile art. 73 alin. (3) lit. a) din Constituţia României, republicată.

